b'\n_START_ARTICLE_\nMirko Juter\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nLeta 1959 je na Filozofski fakulteti v Ljubljani diplomiral iz zgodovine in umetnostne zgodovine ter 1971 prav tam doktoriral s t\xc3\xa9mo o slikarju Matiji Jami. Za svoje diplomsko delo o ikonah v hrastoveljski cerkvi je prejel \xc5\xa1tudentsko Pre\xc5\xa1ernovo nagrado. Strokovno se je med drugim izpopolnjeval v M\xc3\xbcnchnu in v Moskvi ter postal izvedenec za ikonsko slikarstvo in rusko umetnost, kar je kot docent in izredni profesor za vzhodnoevropsko umetnost od leta 1968 do 1986 tudi predaval na oddelku za umetnostno zgodovino Filozofske fakultete v Ljubljani. Od leta 1989 do upokojitve 1996 je bil direktor Slovanske knji\xc5\xbenice v Ljubljani. Od leta 1996 pa vse do smrti je predaval umetnostno zgodovino na Visoki \xc5\xa1oli za risanje in slikanje v Ljubljani. Skoraj dvajset let je kot stalni zunanji sodelavec Radia Ljubljana kot likovni kritik za razli\xc4\x8dne oddaje pripravljal prispevke o likovnih razstavah v Sloveniji. Za njegov prispevek k razvoju likovne galerijske dejavnosti v Kamniku in Sloveniji je leta 2007 Ob\xc4\x8dinski svet ob\xc4\x8dine Kamnik podelil Mirku Juter\xc5\xa1ku naziv \xc4\x8dastni ob\xc4\x8dan ob\xc4\x8dine Kamnik. Njegova bibliografija zajema 265 zapisov.'